Anna Jurievna Netrebková

Súkromný život

Narodila sa a vyrastala v Krasnodare, meste na juhozápade dnešnej Ruskej federácie; tam sa začala zaujímať o hudbu a spev. Jej matka Larisa Netrebková, ktorá už nežije, bola inžinierkou. Otec Jurij Netrebko je povolaním geológ.
Po určitú dobu, až do roku 2007, mala Anna Netrebková známosť s talianskym barytonistom Simonom Alberghinom. Koncom roku 2007 sa spoznala s uruguayským spevákom (tiež barytonistom) Erwinom Schrottom. Podľa niekterých zdrojov oznámila Netrebková v apríli 2008, že ona a Schrott uzavreli manželstvo. Podľa iných správ Netrebková a Schrott neboli manželia. 5. septembra roku 2008 sa im narodil syn Tiago Aruã Schrott. Druhé meno "Aruã" je odvodené z reči indiánskeho kmeňa Charrúa, ktorý žije v Uruguayi, a znamená "cenný" alebo "pokojný".
Po dobu trvania ich partnerstva ,v súkromnom živote, vystupovali Netrebková a Schrott spolu pravidelne na koncertoch a to hlavne v Nemecku. Je možné pripomenúť okrem iného koncert v Berlíne, kde spievali spoločne s nemeckým tenoristom Jonasom Kaufmannom, a koncert pod otvoreným nebom dňa 9. júna 2012 v Wiesbadene.
V decembri 2013 oznámila Anna Netrebková v ruskej televíznej show "Pusť govorjat", že ona a Erwin Schrott žijú oddelene. Ako dôvod uviedla, že sa následkom početných speváckych angažmánov na rozdielnych miestach sveta vzájomne odcudzili. Zároveň po prvýkrát otvorene prehovorila o zdravotných problémoch ich spoločného syna. Tiago trpí ľahkou formou poruchy autistického spektra.
Vo februári 2014 sa počas skúšok pred uvedením Pucciniho opery Manon Lescaut v Ríme zoznámila s azerbajdžanským tenoristom Yusifom Eyvazovom. Obaja boli obsadení do hlavných rolí (Manon Lescaut a Chevalier des Grieux). O pät mesiacov neskôr obaja na Facebooku ohlásili svoje zasnúbenie. Eyvazov sa narodil 2. mája 1977 v Baku a neskôr žil nejakú dobu v Alžíre (Alžírsko), kde jeho otec, ktorý bol univerzitným profesorom, pracoval. Svadba oboch operných spevákov sa konala dňa 29. decembra 2015 v paláci Coburg vo Viedni, kde boli prítomní otec nevesty Jurij Netrebko, jej sestra Natalia a aj tenoristi Plácido Domingo a Piotr Beczała. Anna Netrebková bola odetá v bielych svadobných šatách a na hlave mala zlatú čelenku posiatudiamantmi v hodnote jedného milióna eur. Po obrade boli svadobčania odvezení v 16 bielych kočiaroch do paláca Liechtenstein na Fürstengasse v Rossau vo 9. viedeňskom okrese (Alsergrund), pri ktorom sa na počesť novomanželov konal ohňostroj. Oslava s tancom v Herkulovej sále paláca trvala až do neskorej noci.
Netrebková žila v Petrohrade a neskôr v New Yorku. Jej oficiálne bydlisko je dnes vo Viedni. K ruskému občianstvu jej bolo udelené aj občanstvo rakuské, ktoré obdržala v Salzburgu 1. augusta 2006.

Operná dráha

Už v Krasnodare sa prejavilo jej výrazné spevácke nadanie. Bola sólistkou zboru «Кубанская пионерия» (Kubánski pionieri) pri Paláci pionierov a žiakov Krasnodarského kraja. V mladosti sa venovala tiež gymnastike a basketbalu. Jej prvou profesorkou spevu bola Tamara Novičenková na konzervatóriu v Petrohrade, kde však štúdium nedokončila. Dodnes sa zdokonaľuje v hlasovej technike u slávnej talianskej sopranistky Renaty Scotto.
Aby sa oboznámila s divadelným prostredím, pracovala najskôr ako upratovačka v Mariinskom divadle v Petrohrade. V roku 1993 vyhrala spevácky konkurz M. I. Glinky a bola dirigentom a umeleckým riaditeľom divadla Valerijom Gergijevom angažovaná ako sólistka. Tu potom ovládla obsiahly repertoár. Už vo svojich 23 rokoch spievala titulnú ženskú rolu v Glinkovej opere Ruslan a Ludmila. V roku 1994  debutovala v Petrohrade ako Zuzana v opere Wolfganga Amadea Mozarta Figarova svadba, v tom istom roku potom v Rize spievala Kráľovnú noci v Mozartovej Čarovnej flaute.
V roku 1995 debutovala v San Francisku rolou Ľudmily v opere Ruslan a Ludmila. I na ostatných svetových operných scénach sa stala známou, ako vynikajúca interpretka ruských operných postáv, okrem Ľudmily napr. ako Nataša z Prokofievovom diele Vojna a mier. 
Už čoskoro bola veľmi úspešná, predovšetkým ako predstaviteľka rolí v štýle belcanto, ako Gilda vo Verdiho diele Rigoletto, Mimì (najskôr Musetta) v Pucciniho Bohéme a Júlia v Gounodovej opere Rómeo a Júlia.
V roku 2002 debutovala Netrebková na scéne Metropolitnej opery v New Yorku (ako Nataša v opere Vojna a mier) a od tej doby je v tomto divadle stálicou. Jedným z predpokladov jej ďalšej veľkej kariéry bol tiež neobyčejný úspech, ktorý zožala v roli Donny Anny v Mozartovej opere Don Giovanni v rámci hudobného Salzburgského festivalu roku 2002. Tú istú rolu spievala na scéne Kráľovskej opery v Covent Garden v Londýne v rou 2003. V tom istom roku vytvorila i titulnú rolu opery Gaetana Donizettiho Lucia z Lammermooru v Los Angeles a Violettu vo Verdiho opere La traviata. Jej album Opera Arias, ktorý vyšiel v roku 2003, patril ku najpredávanejším albumom klasickej hudby.
Po pomerne krátkej prestávke v dôsledku materstva (2008) sa Anna Netrebková vrátila do svetového operného diania. Veľký ohlas získala predovšetkým jej interpretácia dramatickej hlavnej role v Donizettiho opere Anna Bolena na scéne Viedenskej štátnej opery. Spolu s ňou tu vystúpila jej priateľka, lotyšská mezzosopranistka Elīna Garanča v roli Giovanny Seymour. Následne bola táto inscenácia uvedená tiež v Metropolitnej opere v New Yorku.
V decembri 2015 vystupovala Netrebková v hlavnej roli Verdiho opery Giovanna d'Arco (Johanka z Arku) na scéne divadla La Scala v Miláne. Táto opera zložená v roku 1845 je hraná pomerne málo, v Scale bola predstavená naposledy pred 150 rokmi. O to pozoruhodnejší bol „triumfálny úspech“ Anny Netrebkovej už počas slávnostnej premiéry opery 7. decembra 2015, ktorý bol zaznamenaný svetovou tlačou. Premiérové predstavenie bolo prenášané mnohými televíznými stanicami vrátane ČT art.
6. augusta 2017 sa Netrebková poprvýkrát predstavila v titulnej roli opery Giuseppe Verdiho Aida, a to v rámci Salzburgského festivalu. V tejto súvislosti (avšak nie po prvý raz) bol zaznamenáný posun hlasových schopností Anny Netrebkovej smerom k roliam pre dramatický soprán. Nemecký hudobný kritik S. Martens pritom vysoko ocenil jej muzikalitu, „luxusnú“ strednú a vysokú hlasovú polohu i jej tzv. piani.

Ocenenia

Anna Netrebková je nositeľkou celej rady cien a titulov. V roku 2008 ju prezident Vladimir Putin menoval národnou umelkyňou Ruskej federacie. Bolo to pri príležitosti osláv 225. výročia založenia Mariinského divadla, ktorých sa Netrebková zúčastnila.